**תדריך לכתיבת עבודה אמפירית לפי כללי ה [[1]](#footnote-1)APA**

עבודה אקדמית נכתבת לפי מערכת כללים אחידה. ישנן כמה מערכות כללים שכאלה לדוגמא: Vancouver, Chicago, אך השכיחה ביותר במדעי החברה היא שיטת APA. להלן עיקרי ההנחיות לפי שיטה זו[[2]](#footnote-2).

חלקי העבודה

סדר חלקי העבודה הוא:

1. דף שער (לא ממוספר)
2. תקציר (מתחיל בעמוד חדש. עמ' 2)
3. טקסט (מתחיל בעמוד חדש. עמ' 3)
4. רשימת מקורות (מתחילה בעמוד חדש)
5. טבלאות (מתחילות בעמוד חדש)
6. תרשימים (מתחילים בעמוד חדש)
7. נספחים (מתחילים בעמוד חדש)

דף השער[[3]](#footnote-3)

במרכז למעלה תופיע כותרת העבודה ממורכזת. מיושרים לימין מלמטה, כל פרט בשורה נפרדת, יופיעו הפרטים הבאים: שם הקורס, מחלקה ומוסד אקדמי, סוג העבודה, שם המנחה, שם הסטודנט ות.ז., תאריך הגשה.

כותרת העבודה

הכותרת אמורה לסכם בפשטות את הטענה העיקרית של העבודה ולכלול את משתני המחקר. הימנעו ממילים מיותרות כמו "מחקר על", "חקירה של". השתדלו שהכותרת תהיה קצרה ככל הניתן. דוגמאות: "השפעת קורס 'השכלת יסוד' בצה"ל על הדימוי העצמי של מתגייסים טעוני-טיפוח", "הגירה ושיכון בישראל: מבט נוסף על אי-שוויון אתני", "הבדלי מגדר בתחילת הקריירה המקצועית של בוגרי מנהל".

תקציר

התקציר הוא סיכום קצר של העבודה כולה הבנוי כפסקה רציפה. בתקציר של עבודה אמפירית יופיעו הפרטים הבאים:

* משפט אחד המתאר את הבעיה שחקרתם.
* משפט אחד המתאר את הנבדקים וכולל לפחות את מספר הנשים והגברים ואת הגיל ממוצע.
* משפט או שניים על שיטת המחקר בה השתמשתם.
* משפט או שניים על ממצאי המחקר כולל מובהקות סטטיסטית. אם אפשר הוסיפו מידע על גודל האפקט ו/או רווח בר-סמך*.*
* משפט או שניים על מסקנות המחקר והשלכותיו או היישומים הנובעים ממנו.

מבוא

בפרק המבוא יש להתייחס לשאלות הבאות במספר עמודים:

* מה החשיבות של שאלת המחקר? מדוע צריך מחקר חדש בתחום זה? מהי מטרת המחקר הנוכחי?
* איך המחקר הקיים קשור למחקרים קודמים? בחלק זה התייחסו רק למחקרים הרלוונטיים באופן ישיר למחקר הנוכחי. הימנעו מפירוט יתר על מחקרים קודמים. העדיפו להתייחס למאמרי סקירה כלליים.
* מהן השערות המחקר ואיך הן קשורות לתיאוריות?
* מה הקשר בין השערות המחקר לבין שיטת המחקר?
* מהן ההשלכות התיאורטיות והמעשיות של המחקר?

שיטה

פרק השיטה אמור לתאר באופן מפורט את האופן בו התקיים המחקר. תיאור זה יאפשר להעריך את המחקר. פרק השיטה כולל תת-פרקים שהם בדרך-כלל: משתתפים, כלים, מהלך. תת-פרקים נוספים אפשריים הם: מערך המחקר, ניתוח הנתונים.

משתתפים.

תארו את המדגם שלכם. התייחסו למשתנים סוציו דמוגרפיים כמו: גיל, מין, קבוצה אתנית, רמת השכלה, מצב סוציו אקונומי, וכל משתנה אחר הרלוונטי למחקר הספציפי שלכם. תארו את המדגם ברמת פירוט גבוהה, ובמיוחד התייחסו למשתנים שיכולים להשפיע על האופן שבו נפרש את התוצאות. התייחסו לשיטה בה בחרתם את המשתתפים: האם השתמשתם בדגימה כלשהי? מה היה אחוז ההיענות למחקר? מה היו התנאים בהם נאספו הנתונים? האם המשתתפים קיבלו תמורה כלשהי עבור השתתפותם?[[4]](#footnote-4)

כלים.

רשמו איך מדדתם את כל משתני המחקר כולל המשתנה הבלתי תלוי, המשתנה התלוי, ומשתנים מתערבים. יש לכלול גם משתנים שנמדדו ולא נעשה בהם שימוש בעיבוד הנתונים. תארו כל כלי ורשמו נתונים על תוקף ומהימנות.

מהלך.

במידה ויש צורך להוסיף מידע לגבי האופן בו נערך המחקר, רשמו זאת בתת-הפרק של המהלך.

ממצאים

סכמו את הנתונים שאספתם ואת הבדיקות הסטטיסטיות שערכתם לאור השערות המחקר[[5]](#footnote-5). לנתונים חסרים יש השפעה על פירוש הנתונים, אי לכך ציינו מהי שכיחות הנתונים החסרים והסבירו באופן אמפירי או תיאורטי את הסיבות האפשריות לנתונים החסרים. כשאתם מציגים בדיקת השערות (*t* test, *F*, *χ*2) ציינו את ערך הסטטיסטי, דרגות החופש, ההסתברות לקבל ערך זה או קיצוני ממנו (כלומר ערך *p* שהתקבל), גודל האפקט וכיוונו. הצגת רווח בר סמך יכולה להיות דרך אפקטיבית ביותר להצגת תוצאות. באופן כללי, זוהי דרך הדיווח הטובה ביותר ולכן מומלצת מאוד. ככלל, רצוי להשתמש ברמת בטחון אחת (95% או 99%) במהלך העבודה כולה. להלן מספר דוגמאות לדיווח ממצאים של מבחנים סטטיסטיים שכיחים:

*t* test

"כמשוער, צעירים שהוריהם הגנטיים נשואים קיבלו יותר כסף למימון "המסע הגדול" (*M* = 6888, *SD* = 6744) לעומת ילדים שהוריהם הגנטיים גרושים (*M* = 1454, *SD* = 2352; *t*(78) = 4.81, *p* < .001, *d* = 1.08)."

"כמשוער, ללקוחות שקנו כרטיסי הגרלה בקיוסק היו ציוני K נמוכים (*M* = 0.57, *SD* = 1.02, *N* = 30) מאלה של לקוחות שהגיעו לקנות מוצר אחר (*M* = 1.22, *SD* = 0.70, *N* = 40; *t*(49) = 3.04, *p* = .004, 95% CI [0.22, 1.08]). כלומר, הפער בציון K בין שתי הקבוצות נמצא בין 0.22 ל 1.08 ברמת בטחון של 95%.

ניתוח שונות

"מבחן שונות חד-כיווני *F*(1, 136) = 4.86, *MSE* = 3.97, *p* = .029, η2 = .03 הראה כי בין הקבוצות קיימים הבדלים מובהקים סטטיסטית, כמצופה מהתיאוריה[[6]](#footnote-6)."

מתאם

"כמשוער, נמצא מתאם שלילי בין גיל האשה לבין רצונה להיות מעורבת ברומנים מיניים קצרים (*r*(1353) = .16, *p* < .001)."

"ציון SOGS היה קשור להוצאה השבועית על הימורים (*r*(68) = .36, *p* = .002) אך לא היה קשור לסכום המקסימלי שהוצא על הימורים בשנה החולפת (*r*(68) = .09, *p* = .47)."

רגרסיה

"ממוצע בגרויות ניבא הישגים במתמטיקה בתואר הראשון, *R*2 = .12, *F*(1, 148) = 20.18, *p* < .001, 95% CI [.02, .22]. הסולם החדש שיפר ניבוי זה *R*2 = .21, Δ*R*2 = .09, *F*(4, 144) = 3.56, *p* = .004, 95% CI [.10, .32]. כאשר שני המשתנים הקודמים הוחזקו קבועים, הציון במבחן המיון במתמטיקה הסביר שונות ייחודית בהישגים במתמטיקה בתואר הראשון, *R*2 = .25, Δ*R*2 = .04, *F*(1, 143) = 7.63, *p* = .006, 95% CI [.13, .37]. “7

דיון

פתחו את פרק הדיון עם הצהרה ברורה לגבי תמיכה או חוסר תמיכה בהשערות המחקר. אם ההשערות לא אוששו הציעו הסברים לכך. הבהירו את מסקנות המחקר, הציגו את הקשרן וחזקו אותן באמצעות השוואה של תוצאות המחקר הנוכחי עם תוצאות של מחקרים קודמים. אל תחזרו על נקודות שכבר ציינתם, כל משפט אמור לתרום להבנת הנושא. התייחסו למגבלות המתודולוגיות של המחקר. דונו ביכולת ההכללה (התוקף החיצוני) של הממצאים. סיימו את פרק הדיון בסיכום המדגיש את משמעות הממצאים, חשיבות הנושא הכללי, השלכות תיאורטיות או יישומיות של ממצאי המחקר. ניתן להתייחס גם לשאלות מחקר שיש לחקור לאור תוצאות המחקר.

הפניות ורשימת מקורות

הפניות בתוך הטקסט

לאחר כל ממצא או טענה שאינם מקוריים שלכם, יש להפנות למקור המידע. ההפניה (אזכור) נותנת קרדיט למחבר המקורי ומאפשרת בדיקה והרחבה. במידה ולא רושמים הפניה שכזו אתם עוברים עבירה של גניבת דעת (פלגיאריזם). ההתייחסות למידע שנמצא במקורות שקראתם תיעשה במלים שלכם ולא על ידי העתקה של משפטים שלמים כלשונם. העתקה מסוג זה נוגדת את כללי האתיקה, ובמקרים בהם יועתקו יותר מאשר משפט או שניים בודדים מהווה עילה לפסילת העבודה.

ההפניה בתוך הטקסט כוללת את שמות המחברים ואת תאריך הפרסום. עבור כל הפניה שמופיעה בתוך הטקסט יופיע פריט ביבליוגרפי ברשימת המקורות. הפרטים שיופיעו בהפניה תלויים במספר המחברים, ובמספר הפעמים שההפניה הופיעה בטקסט. הפניות של מקורות באנגלית יירשמו באנגלית, הפניות של מקורות בעברית יירשמו בעברית.

|  |  |  |
| --- | --- | --- |
| **מספר המחברים** | **הפניה ראשונה בתוך הטקסט** | **הפניה שנייה בטקסט** |
| 1 | (Maor, 2004) | (Maor, 2004) |
| 2 | (Tifferet & Ginzburg, 1997) | (Tifferet & Ginzburg, 1997) |
| 3-5 | (Amit, Mitky, & Heilbrun, 2005) | (Amit, et al., 2005) |
| 6 ומעלה | (Herstein et al., 2006) | (Herstein et al., 2006) |

|  |  |  |
| --- | --- | --- |
| **מספר המחברים** | **הפניה ראשונה בתוך הטקסט** | **הפניה שנייה בטקסט** |
| 1 | (הרמתי, 1999) | (הרמתי, 1999) |
| 2 | (סגר ואבלס-ריוין, 2004) | (סגר ואבלס-ריוין, 2004) |
| 3-5 | (וילנאי-יעבץ, גלבוע, יסעור ואפרת, 1998) | (וילנאי-יעבץ וחב', 1998) |
| 6 ומעלה | (צוילינג וחב', 2003) | (צוילינג וחב', 2003) |

* אם **שם המשפחה של המחבר כתוב בתוך הטקסט**, ההפניה של מקור בעברית תכלול רק את השנה. לדוגמא: "לוי (2002) מצא שחגבים קופצים גבוה יותר בימי גשם"  
  אם שם המשפחה של המחבר כתוב בתוך הטקסט, ההפניה של מקור באנגלית תכלול שם ושנה ואילו בתוך הטקסט ייכתב השם באותיות בעברית.   
  לדוגמא: "ניסבט (Nisbett, 1998) טען שפריחת התורמוס תלויה במספר המבקרים באתר"
* באזכור של **מספר מקורות ביחד** נרשום אותם בתוך סוגריים לפי סדר אלפביתי, מופרדים זה מזה בנקודה ופסיק. לדוגמא:  
  (Graham et al., 1983; Hordan, Canavan, & Steer, 1985; Stalonas & Kerzner, 1980)
* **בהסתמכות על מקור משני**, המצטט מקור ראשון, ברשימה הביבליוגרפית נכתוב רק את המקור המשני, ובתוך הטקסט נפנה אל שניהם. לדוגמא:  
  "השמנה נתפסת בעיני הציבור כפגם מוסרי (Harkaway, 1983, cited in Abrahams, 1994)"  
  "לנטייה להשמנה ישנו רקע גנטי ניכר (כהן, 1992, כמוזכר באלוני, 1997)."  
  מקרים אלה מתאימים למצבים בהם אתם קוראים מאמר (מקור משני) המזכיר מאמר מוקדם יותר (מקור ראשוני) ואתם מעוניינים להתייחס למה שנכתב במאמר המוקדם. [[7]](#footnote-7)

רשימת המקורות בסוף הטקסט

בסיום העבודה יופיעו הפרטים הביבליוגרפיים של כל המקורות בהם השתמשתם. ברשימת המקורות לא יופיעו פרטים ביבליוגרפיים של מקורות שאין להם הפנייה בתוך הטקסט. לכל סוג של מקור מידע (ספר, מאמר, תיזה) ישנו פורמט שונה לכתיבת הפרטים הביבליוגרפיים. בחרו בפורמט המתאים לכם לפי סוג המקור ועבדו לפי הדוגמאות בנספח.

לוחות ותרשימים

לא בכל עבודה יופיע לוח (טבלה). לוח יופיע כאשר הצגתו תסייע להבנת הנתונים. אותה מדיניות נכונה גם לגבי תרשימים. אין צורך לכלול בעבודה תרשים אשר לא תורם באופן משמעותי להבנת העבודה. בתוך הטקסט כל לוח ותרשים מקבל מספר. כותרת הלוח או התרשים תייצג את תוכנו. בגוף העבודה יופיעו הפניות אל הלוחות והתרשימים על פי מספרם הסידורי. בלוחות יש להציג רק את המידע ההכרחי, ורק את הקווים ההכרחיים. [[8]](#footnote-8)

להלן דוגמא ללוח המציג נתונים דמוגרפיים של המדגם:

לוח 1

*מאפיינים דמוגרפיים של משתתפים שגדלו עם אב חורג או אם חורגת*

|  |  |  |
| --- | --- | --- |
|  | אב חורג  *n* = 23 | אם חורגת  *n* = 9 |
| מגדר: אחוז |  |  |
| זכר | 43% | 33% |
| נקבה | 57% | 67% |
| הכנסה משפחתית: אחוז |  |  |
| רבעון 1 | 9% | 0% |
| רבעון 2 | 0% | 22% |
| רבעון 3 | 74% | 56% |
| רבעון 4 | 17% | 22% |
| גיל: ממוצע (ס.ת.) | 25.3 (1.5) | 25.8 (2.0) |
| מספר ההורים החורגים: ממוצע (ס.ת.) | 1.7 (0.5( | 1.4 (0.5) |
| מימון לטיול בש"ח: ממוצע (ס.ת.) | 2230 (2792) | 538 (984) |

להלן דוגמא ללוח מתאמים[[9]](#footnote-9):

לוח 2

*מתאמים בין נרקיסיזם קולקטיבי ואינדיבידואלי, אגרסיביות בינאישית והעדפת שחורים*

|  |  |  |  |
| --- | --- | --- | --- |
| מדד | 1 | 2 | 3 |
| 1. נרקיסיזם קולקטיבי | - |  |  |
| 2. נרקיסיזם אינדיבידואלי | .27\* | - |  |
| 3. אגרסיביות בינאישית | .10 | .44\*\* | - |
| 4. העדפת שחורים | .27\* | -.10 | -.13 |

\* *p* < .001. \*\* *p* < .0001.

להלן דוגמא ללוח המציג את תוצאות מבחן *t*:

לוח 3

*הבדלים בין המגזר הפרטי למגזר הציבורי*

|  |  |  |  |  |
| --- | --- | --- | --- | --- |
| משתנים | מגזר פרטי  M (SD) | מגזר ציבורי  M (SD) | *t*(98) | 95% CI |
| מנהיגות מתגמלת | 3.1 (0.47) | 2.8 (0.38) | -3.51\* | [-0.46, -0.13] |
| מנהיגות מעצבת | 3.9 (0.89) | 3.5 (0.64) | -2.58\* | [-0.71, -0.09] |
| מדדי הערכה פורמאליים | 3.6 (0.85) | 3.5 (0.78) | -0.61 | [-0.42, 0.22] |
| ביזור מידע | 3.9 (0.72) | 3.4 (0.74) | -3.42\* | [-0.79, -0.21] |
| הכשרת עובדים | 3.1 (0.82) | 3.5 (0.85) | 2.39\* | [ 0.06, 0.73] |
| איסוף מידע | 3.7 (0.94) | 3.4 (0.69) | -1.82 | [-0.63, 0.03] |

\* *p* < .05.

במקרה של ניתוח שונות המלצת ה APA היא שלא להציג לוח, אלא להציג את הנתונים בתוך הטקסט.

להלן דוגמא ללוח המציג ניתוח רגרסיה מרובה[[10]](#footnote-10)

לוח 5

*ממצאי ניתוח רגרסיה היררכית למשתנים המנבאים אמונה בפטארנליזם של בנות (N = 46)*

|  |  |  |  |
| --- | --- | --- | --- |
| β | SE B | B | משתנים |
|  |  |  | שלב 1 |
| -.41\* | 1.93 | -5.89 | השכלת הבת |
| .21\* | 0.31 | 0.67 | גיל האם |
|  |  |  | שלב 2 |
| -.22 | 1.81 | -3.19 | השכלת הבת |
| .14 | 0.28 | 0.31 | גיל האם |
| .54\* | 0.28 | 1.06 | עמדות כלפי מבוגרים |
| .31\* | 0.60 | 1.53 | רגשות חיבה |
| -.04 | 0.10 | -0.03 | דוגמטיזם |

הערה: R2 = .26 לשלב 1; ΔR2 = .25 לשלב 2.

\* *p* < .05.

כללי עיצוב

* המסמך יודפס בגופן אחד בגודל 12 לאורך כל העבודה. רצוי גופן מסוג serif, לדוגמא David בעברית Times New Roman באנגלית.
* כל העבודה תוגש ברווח כפול (יש להגדיר זאת בפריסת עמוד, ולא להוסיף שורות באופן ידני). רווח בודד יכול להופיע רק בטבלאות.
* שוליים אחידים של לפחות 2.5 ס"מ בכל צידי הדף (אם עובדים עם ברירת המחדל ב Word זה יוצא בסדר).
* כל פסקה מתחילה בטאב (כניסה פנימה של מספר מקומות). יש לעשות זאת באמצעות כפתור tab או כחלק מהגדרת הפסקה, ולא באופן ידני. יוצאי דופן הם התקציר, ראשי הפרקים ורשימת המקורות.
* לא יורדים שורה (מקלידים enter) בסוף משפט, אלא רק בסוף פסקה.
* אחרי נקודה [.], או פסיק [,] מקלידים רווח. לא מקלידים רווח לפני סימני פיסוק אלה.
* בכתיבה בעברית מיישרים את הפסקאות לשני צידי הדף.
* יש למספר את כל העמודים בעבודה החל מהעמוד השני.
* העבודה לא תכלול תוכן עניינים ורשימת טבלאות.
* אין שימוש בצבעים, תמונות וציורים שאינם רלוונטיים למחקר.

עיצוב ראשי הפרקים

ראשי פרקים מסייעים לקורא לזהות את מבנה העבודה ורצוי להשתמש בהם. ראשי הפרקים מעוצבים לפי רמתם. יש לשמור על אחידות בעיצוב לאורך המסמך כולו.

**רמה ראשונה (תקציר, שיטה, ממצאים, דיון) ממורכזת ומודגשת**

**רמה שניה (תת-נושאים בתוך פרק המבוא, השיטה, הממצאים והדיון) מיושרת לימין ומודגשת**

**רמה שלישית בצד ימין עם טאב, מודגשת, עם נקודה בסיומה.**

***רמה רביעית בצד ימין עם טאב, מודגשת, עם נקודה בסיומה, בכתב נטוי.***

נספח

הספריה – המרכז האקדמי רופין

**דוגמאות לכתיבת ביבליוגרפיה**

**(לפי הכללים של American Psychological Association)**

**נוסחה כללית:** מחברים (שנת הפרסום). **כותר.** מידע על ההוצאה לאור.

**כתבי עת**

**מאמר מתוך כתב-עת**

רבינוביץ, ד' (1993). נוסטלגיה מזרחית: איך הפכו הפלשתינים לערביי ישראל. **תיאוריה וביקורת, 4,** 152-141.

Aaker, J. L. (1997). Dimensions of brand personality. *Journal of Marketing Research*, *34*, 347-356.

Anderson, K. G., Kaplan, H., Lam, D., & Lancaster, J. (1999). Paternal care by genetic fathers and stepfathers II: Reports by Xhosa high school students. *Evolution and Human Behavior*, *20*, 433–451.

Chen, F. F., & West, S. G. (2008). Measuring individualism and collectivism: The importance of considering differential components, reference groups, and measurement invariance. *Journal of Research in Personality*, *42*, 259-294. doi:10.1016/j.jrp.2007.05.006.

Klimoski, R., & Palmer, S. (1993). The ADA and the hiring process in organizations. *Consulting Psychology Journal: Practice and Research, 45*(2),10-36.

* אם בכתב העת כל כרך מחולק לגליונות, וכל גליון ממוספר מחדש אזי יש לרשום גם את מספר הגליון.
* יש לשאוף לרשום את מספר ה DOI של המאמר, זהו מספר הנמצא לעיתים בעמוד הראשון של המאמר. אם מספר ה DOI אינו ברשותכם, לא רושמים אותו וכל שאר הפרטים זהים.

**כתבה בעיתון**

דן, י' (1997, 28 בפברואר). קבלה, קבלה נוצרית וחקר הקבלה – 15 שנה למותו של גרשם שלום. **הארץ, תרבות וספרות,** עמ' ד1-ד2.

Maynard, M. (2010, February 4). Prius adds to Toyota’s woes as stock drops in Tokyo. *The New York Times*. Retrieved from <http://www.nytimes.com>.

Schwartz, J. (1993, September 30). Obesity affects economic, social status. *The Washington Post,* pp. A1, A4.

* אם הכתבה נמצאת באתר של העיתון, יש לדווח על כתובתו.

**ספרים**

**ספר**

גלוברזון, א' וכרמי, ע' (1988). **אנשים בארגון.** תל-אביב: ספריית המנהל.

משרד החינוך והתרבות, המינהל הפדגוגי, האגף לתכניות לימודים. (1988). **הערבים אזרחי ישראל.** ירושלים: מעלות.

סופוקלס (1990). **אנטיגונה.** (א' שבתאי, מתרגם). ירושלים: שוקן.

סמואל, י' (1996). **ארגונים: מאפיינים, מבנים, תהליכים** (מהד' 2). חיפה: אוניברסיטת חיפה וזמורה-ביתן.

American Psychiatric Association. (1994). *Diagnostic and statistical manual of mental disorders* (4th ed.). Washington, DC: Author.

Myers, D. G. (1999). *Social psychology*(6th ed.). Boston: McGraw-Hill.

Peters, T., & Waterman, R. H. (1982). *In search of excellence.* Cambridge, MA: Harper & Row.

* אם הספר נכתב על-ידי גוף, שם הגוף יהיה רשום כמחבר.
* אם הספר מתורגם נוסיף את שם המתרגם.

**ספר ערוך**

כהן-אלמגור, ר' (עורך) (1999). **סוגיות יסוד בדמוקרטיה הישראלית.** תל-אביב: ספריית פועלים.

Bandura, A. (Ed.) (1995). *Self-efficacy in changing societies.* Cambridge, England: Cambridge University Press.

**פרק מתוך ספר ערוך**

אלאור, ת' (1998). תינוקות שנשבו: תפישת החילוניות בקהילה החרדית. בתוך א' אבוהב, א' הרצוג, ה' גולדברג וע' מרקס (עורכים), **ישראל: אנתרופולוגיה מקומית** (עמ' 375-355). תל-אביב: צ'ריקובר.

Deshen, S. A. (1974). Ritual ethnicity and cultural ethnicity in Israel during the 1960’s. In A. Cohen (Ed.), *Urban ethnicity* (pp. 281-309). London: Tavistock.

**ערך באנציקלופדיה**

וינריב, א' (1979). רנסנס. בתוך **האנציקלופדיה העברית** (כרך ל"א, עמ' 200-195). ירושלים: חברה להוצאת אנציקלופדיות.

Bergmann, P. G. (1993). Relativity. In *The new encyclopaedia Britannica* (Vol. 26, pp. 501-508). Chicago: Encyclopaedia Britannica.

**דוחות**

**דוח מחקר**

Kessy, S. S. A., & Urio, F. M. (2006). *The contribution of microfinance institutions to poverty reduction in Tanzania* (Research Report No. 06.3). Retrieved from Research on Poverty Alleviation website: http://www.repoa.or.tz/documents\_storage/Publications/Reports/06.3\_Kessy\_andUrio.pdf

**עבודת גמר (דיסרטציה)**

אורון, ג' (2003). **פערים בין העצמי החברתי האידאלי, האפשרי והעתידי, והקשר שלהם לרגשות מצוקה.** (עבודת גמר לקראת תואר מ.א., אוניברסיטת בר-אילן, רמת-גן).

Wilfley, D. E. (1989). *Interpersonal analysis of bulimia: Normal weight and obese.* (Unpublished doctoral dissertation). University of Missouri, Columbia.

**מידע מהאינטרנט[[11]](#footnote-11)**

**דף אינטרנט שלא מציין את המחבר**

New child vaccine gets funding boost. (2001). Retrieved March 21, 2001, from http://news.ninemsn.com.au/health/story\_13178.asp

ההפניה במקרה זה תהיה: ("New Child Vaccine," 2001)

**דף אינטרנט שלא מציין מחבר, שנה או עמודים**

Heuristic. (n.d.). In Merriam-Webster’s online dictionary (11th ed.). Retrieved from http://www.m-w.com/dictionary/heuristic

\*\*\*

***הערות***

1. ברשימת המקורות יש לכתוב תחילה את המקורות בשפה בה רשומות רוב הציטטות.
2. הפריטים שברשימה יוצגו בסדר אלפביתי על-פי שמות המשפחה של המחברים.

כאשר לאותו מחבר יש פרסומים אחדים הם יסודרו לפי הכללים הבאים:

* 1. פרסום בו מופיע המחבר כיחיד קודם לפרסום בו הוא מופיע עם מחברים נוספים.
  2. הסידור הפנימי של אותו מחבר יהיה לפי סדר השנים.

1. כותר הפריט בעברית **יודגש ב-bold** בעוד כותר באנגלית *בקו נטוי* (*italic*). אם מגישים תרגיל בכתב יד ניתן להדגיש בקו תחתי.

**הנחיות מפורטות מלוות בדוגמאות ניתן למצוא באתר של מכון סאלד (יש קישור מאתר הספריה באינטרנט), וכן אפשר להעזר בספרים המדריכים כיצד לכתוב עבודות מחקר אקדמיות (עומדים במספר מיון 001.81).**

***פרוש לראשי תיבות בציטטות לועזיות***

Ed. (Eds.) = editor(s) ed. = edition 2nd ed. = second edition

Rev. ed. = revised edition Trans. = translator n.d. = no date

p. (pp.) = page(s) Vol. = volume No. = number

1. American Psychological Association (2010). *Publication manual of the American Psychological Association* (6th ed.) Washington, DC: Author. [↑](#footnote-ref-1)
2. מדריך ה APA מיועד לכתיבת מאמרים, ולכן יש בו מרכיבים מתקדמים יותר מאלו הנדרשים במרבית הסמינרים. הנחיות מתקדמות שכאלה רשומות כהערות שוליים בתחתית העמוד. [↑](#footnote-ref-2)
3. הנחיות אלה מותאמות לעבודה אקדמית, ואינן תואמות את כללי ה APA [↑](#footnote-ref-3)
4. במידה וגודל המדגם נקבע על סמך ניתוח עוצמה יש להביא כאן את הנתונים המראים שלמחקר יש עוצמה מספקת לדחיית השערת האפס. [↑](#footnote-ref-4)
5. בדיקת השערות הינה נקודת התחלה, אך מעבר לכך יש לדווח גם על גודל אפקט, רווח בר סמך ונתונים תיאוריים שיעבירו בצורה מלאה את משמעות הנתונים. [↑](#footnote-ref-5)
6. American Psychological Association (2010). *Publication manual of the American Psychological Association* (6th ed.) Washington, DC: Author. [↑](#footnote-ref-6)
7. מצב זה אופייני לעבודות בתואר הראשון אך נחשב כלא רצוי בעבודות מתקדמות יותר בהן נדרש מהכותב לקרוא את המקור הראשון. [↑](#footnote-ref-7)
8. כמו בדיווח הממצאים בטקסט, כך גם בטבלאות, אם ישנה אמידה של ערכים נקודתיים כמו מתאם או מקדמי רגרסיה, צריך לכלול רווח בר-סמך. [↑](#footnote-ref-8)
9. Adapted from de Zavala, A. G., Cichocka, A., Eidelson, R., & Jayawickreme, N. (2009). Collective narcissism and its social consequences. *Journal of Personality and Social Psychology*, *97*, 1074-1096. [↑](#footnote-ref-9)
10. American Psychological Association (2001). *Publication manual of the American Psychological Association* (5th ed.) Washington, DC: Author. [↑](#footnote-ref-10)
11. המהדורה הששית של ה APA מתייחסת למקורות אלקטרוניים כאל מקורות רגילים ולא כאל מקורות הדורשים פורמט ייחודי. למשל, אם קוראים כתבה מעיתון באתר אינטרנט יש להשתמש בפורמט של כתבה בעיתון. הדוגמאות הבאות לקוחות מתוך http://www.apastyle.org/learn/faqs/index.aspx [↑](#footnote-ref-11)